SA’ners eet en drink weer lekker(Argieffoto: Unsplash) Die Covid-19-pandemie en die inperkings wat veral die gasvryheidsbedryf lamgelê het, is agter die rug en die bedryf is volgens Statistieke Suid-Afrika (StatsSA) weer volstoom aan die gang. Die algehele inkomste wat die voedsel- en drankbedryf in Julie vanjaar gegenereer het, het met 55,8% toegeneem in vergelyking met Julie verlede jaar, toe die land nog in ŉ staat van inperking was. Restaurante en koffiewinkels het die grootste styging ondervind: ŉ Toename van 82,6% in Julie vanjaar, in vergelyking met dieselfde tyd verlede jaar. Dit het 34 persentasiepunte tot die algehele styging van die totale kos- en drankverkope bygedra. Spysenieringdienste het ’n styging van 52,3% in dieselfde tydperk getoon, gevolg deur wegneemetes en kitskosrestaurante op 32%. Die inkomste wat in Julie uit kroegverkope gemaak is, was 81,6% hoër wanneer dit met die syfers van Julie verlede jaar vergelyk word. Seisoenaal aangepaste inkomste vir die kos- en drankbedryf het in Julie vanjaar met 6% toegeneem wanneer dit met Junie vergelyk word. Dit het gevolg op maand-tot-maand-veranderinge van 0,3% in Junie en 0,0% in Mei.